# ***PISMO VSEM KLERIKOM (POZNEJŠA REDAKCIJA)***

1Pomislimo, vsi kleriki, kako velik greh in nevednost nekateri kažejo v odnosu do najsvetejšega telesa in krvi našega Gospoda Jezusa Kristusa in do napisanih njegovih presvetih imen in besed, ki posvečujejo telo. 2Vemo, da ne more biti telesa, če ga prej ne posveti beseda. 3Telesno namreč na tem svetu ničesar nimamo in ne vidimo od samega Najvišjega, razen telesa in krvi, imen in besed, po katerih smo ustvarjeni in odkupljeni “iz smrti v življenje” (1 Jn 3,44).

4Vsi, ki oskrbujejo tako sveto službo, naj premišljajo sami v sebi, zlasti tisti, ki opravljajo to službo nevredno, kako zanikrni so kelihi, korporali in prti, na katerih se daruje telo in kri našega Gospoda. 5In mnogi to telo in kri spravljajo in puščajo na nedostojnih krajih, bedno prenašajo in nevredno prejemajo ter malomarno delijo drugim.

6Gospodova imena in njegove napisane besede včasih z nogami teptajo. 7“Naravni človek ne sprejema, kar je božjega Duha” (1 Kor 2,14). 8Ali nas ne prevzame bogovdanost zaradi vsega tega, ko se Gospod sam daje v naše roke in se ga dotikamo in prejemamo vsak dan s svojimi usti? 9Ali ne vemo, da moramo nekoč priti v njegove roke?

10Hitro in temeljito se torej poboljšajmo v vsem tem in v drugem; 11in kjerkoli bi bilo presveto telo našega Gospoda Jezusa Kristusa spravljeno in puščeno na nedovoljen način, naj se odnese iz onega kraja in namesti ter zapre v dragocenem prostoru. 12Prav tako naj zberemo in na častnem mestu shranimo tudi napisana Gospodova imena in njegove besede, kjerkoli jih najdemo na neprimernih krajih.

13Vedimo, da smo to dolžni izpolnjevati zaradi Gospodove zapovedi in po predpisih svete Matere Cerkve. 14In če tega kdo ne bi delal, naj ve, da bo moral o tem “na sodni dan dajati odgovor” (prim. Mt 12,36) našemu Gospodu Jezusu Kristusu.

15Da bi to pismo čim bolje izpolnjevali, naj vedo vsi, ki ga bodo dali prepisati, da jih bo blagoslovil Gospod Bog.